અમિતના જીવનમાં અનેક છોકરીઓ હતી પણ તેનો અંતરંગ પ્યાર કોઈ ન બની શક્યું. તે ખુબ મહેનતુ છોકરો હતો. જીવનમાં આગળ વધવા સ્ટ્રગલ કરતો હતો. સાથે સાથે યોગ્ય જીવનસાથીની તલાશ પણ, તે તેના અનુભવો શિખાને કહેતો…અને શિખા એક નવી વાર્તાનું સર્જન કરતી. અને યોગેશ…ઓહ ! તેની વાત તો પીડાકારક હતી. તેની બે વર્ષની ઉંમરમાં જ તેના પિતા તેની મા ને છોડીને બીજી સ્રીના પ્રેમમાં પડી ચાલી ગયા હતા. તેની મા એ બે ભાઇઓને કેવી રીતે મોટા કર્યા અને આજે તેને એક એન્જિનિયર બનાવ્યો તેની વાત. તેના જીવનમાં આવતી એક છોકરીની વાત અને પોતાના શરમાળ સ્વભાવને લીધે તે એકરાર ન કરી શકયો અને તેને ગુમાવી દીધી તેની પીડાની વાત… તેને થતું ઓહ ! ઓહ ! કેટકેટલું લખવાનું હતું. અને હા લકીની વાત તો રહી જ ગઇ. તે એક સારો ગાયક હતો. કંમ્પોઝર અને ગીતકાર પણ. તેના જીવનમાં માતાપિતાનો આદર અગ્રસ્થાને હતો. મમ્મીના કડક સ્વભાવને કારણે તે પોતાની પ્રેમિકા સાથે વાત કરતા પણ ડરતો. તેમાં જ તે પાછળ રહી ગયો. પોતાના કુટુંબ માટે કશું કરી શકવાની ભાવના અને નિર્દોષતાથી ભરેલા તેના સવાલો… શિખાને પણ ઘણીવાર નિરૂતર કરી મુકતા. તે તેના માટે ગીતો અને ભજનો પણ લખી દેતી. તે તેને પોતાના રેકોર્ડ કરેલ પ્રોગ્રામસ અને એમ.પી.થ્રી. પણ સંભળાવતો. અને અનુ ! ઓહ ! કેટલી હરણ જેવી ચંચળ છોકરી, તેની વાતો તો ખૂટે જ નહી અને ગરિમા ? સ્વછંદ જીવન જીવતી અને તેના અનુભવો શિખા સાથે વહેંચતી… ઓહ ! ઓહ ! ઓહ ! શિખા માટે અગણિત, લખલૂટ ખજાનો ખુલી ગયો હતો. તે તેમાં પોતાની કલ્પનાઓના રંગ ઉમેરીને એક એક રોમાંચક વાર્તાઓ રચતી.